Mandag var Bo Nielsen fra Nørresundby oppe før fanden fik sko på. Han havde nemlig en aftale på Aalborg Sygehus Nord. Her skulle han tjekkes for lungekræft med en kikkertundersøgelse - en såkaldt bronkoskopi. - Jeg havde opsat mig på, at jeg skulle igennem den undersøgelse. Jeg havde fastet, siger Bo Nielsen. Samme morgen var nordjyske vognmænd på vej ud for at lave blokade i protest over den vejafgift, regeringen har på vej for tung transport. Det resulterede i et massivt kaos på de n ordjyske veje mandag morgen . Blandt andet var Hjørringvej i Nørresundby fuldstændig ufremkommelig at køre ad på grund af kø. - Jeg stod og ventede en halv time på bussen, og der skete ingenting. Trafikken var endnu værre ved otte-tiden, siger Bo Nielsen, der var en time for tidligt på den for at være sikker på at nå den vigtige undersøgelse, efter en scanning i sidste uge viste, at der kunne være tegn på kræft i lungerne. - Jeg kontaktede også mine brødre for at høre, om de kunne hjælpe mig. Men trafikken stod fuldstændig stille på Hjørringvej, der var ikke noget at gøre. Kunne du ikke tage cyklen? - Det har jeg ikke luft til, fordi jeg er hjertepatient, siger Bo Nielsen, der har en pacemaker og er på seniorpension på grund af sine hjerteproblemer. Desuden skulle han i fuld narkose, mens undersøgelsen pågik, og måtte derfor ikke køre hjem. Hård ventetid Da Bo Nielsen ikke kunne komme frem, ender det nu med, at bronkoskopien bliver udsat med en uge. - Ventetiden indtil jeg får vished, påvirker mig virkelig psykisk, siger han og fortsætter: - Selvom jeg prøver at sige til mig selv, at det skal jeg ikke tænke på, så popper det op i hovedet alligevel. Den afsluttende samtale, hvor Bo Nielsen får endelig besked omkring lungekræften, er også rykket en uge. - Så der går næsten tre uger, inden jeg får vished, siger Bo Nielsen. Alligevel støtter han op om den protest, vognmændene har i gang. - Jeg støtter dem egentlig, men jeg er selvfølgelig meget ked af, at jeg ikke nåede ud til den undersøgelse, siger han. Ikke mange lignende sager Ifølge Region Nordjylland er der ikke mange patienter, der har haft samme oplevelse som Bo Nielsen mandag. I hvert fald lyder meldingen, at blokaden umiddelbart ikke har ført større problemer med sig på hospitalerne. - Der har ikke været meldinger om, at der skulle have været større problemer med patienter, der ikke er nået frem. Der har helt sikkert været nogle forsinkelser i løbet af dagen for enkelte patienter, som er blevet løst på stedet, og vi kan ikke afvise, at der kan være enkelte patienter, som har måtte aflyse på grund af forsinkelser, skriver pressekonsulent Kristian Gull Pedersen i en mail til TV2 Nord.

Referat:
For nogle var det altafgørende at nå frem til deres destination mandag morgen, hvor vognmændenes blokade lammede trafikken flere steder i Nordjylland.